作者:魏了翁
標題:賀新郎
內容:此別情何限。最關情、一林醒石，重湖賓雁。幾度南樓攜手上，十二闌干憑暖。肯容我、樽前疏散。底事匆匆催人去，黯西風、別恨千千萬。截不斷，整仍亂。三年瞥忽如飛電。記從前、心情雙亮，意詞交劃。千古黎蘇登臨意，人道於今重見。又分付、水流冰冸。滿腹餘疑今誰問，上牛頭、淨拭乾坤眼。聊爾耳，恐不免。